2. függelék

**Győrszemere Községi Önkormányzat Képviselő-testületének a temetőkről és a temetkezés rendjéről szóló 8/2019. (V. 09.) önkormányzati rendeletéhez**

**Tájékoztató a temető rendjéről és a temető használatának feltételeiről**

A temető nyitvatartása egész évben folyamatos.

Tilos a temető rendjét megszegni, csendjét indokolatlanul zavarni, a temetőhöz nem illő magatartást tanúsítani.

Tilos a temető épületeiben, a temető tartozékaiban, növényzetében kárt tenni.

Tilos a temetőben engedély nélkül hulladékot égetni.

A sírok, síremlékek gondozása a hozzátartozók feladata.

Temetkezni megváltott sírhelyre lehet. A sírhelymegváltásról a Polgármesteri Hivatalban kaphat tájékoztatást. Az előre megváltott sírhely gondozásáról a megváltó személy köteles gondoskodni.

A temetőben végezni kívánt temetkezési tevékenységet legalább 48 órával korábban be kell jelenteni a Polgármesteri Hivatalban. A temetkezési szolgáltató temető fenntartási díjat köteles fizetni.

A ravatalozó használatáért külön díjat a fenntartó nem számol fel.

A temetőben építési, felújítási munkát végző vállalkozók kötelesek a munkavégzést 5 nappal korábban a Polgármesteri Hivatalban előzetesen bejelenteni, valamint temető fenntartási hozzájárulást kötelesek fizetni.

A temetőben munka úgy végezhető, hogy az nem sértse a hozzátartozók és a látogatók kegyeleti érzéseit, és ne akadályozza az elhunyt búcsúztatását. Temetés esetén a temetés idejére a munkálatokat fel kell függeszteni.

A sírhelyre csak olyan egynyári és kétnyári vagy évelő lágyszárú virág ültethető, amelynek növekedési magassága nem haladja meg az 1,2 métert, és nem terjed túl a sírhely határán.

Az egyes sírhelyek díszítésére szolgáló tárgyak, növények, koszorúk eltávolítását csak a rendelkezni jogosult, vagy megbízottja végezheti.

A sírhelyek gondozása során keletkező hulladékot a kijelölt hulladéklerakóban kell elhelyezni. Az építési anyag nem helyezhető el a növényi hulladéktárolókba.

A temetőben a sírhelyek között pad elhelyezése tilos. A sírhelyek kerítéssel nem határolhatók körül.

Tilos a sírhelyek környékét felásni, a talajt elhordani, vagy sír feltöltésére használni.

Tilos a sírokra elhelyezett kegyeleti tárgyakat, a díszítésre használt anyagokat, a sírokra ültetett növényeket beszennyezni, megrongálni, eltulajdonítani.

A temetőben tüzet rakni tilos.

Gyertyát égetni a tűzvédelmi szabályok betartása mellett lehet.

A temető területére állatot bevinni vagy beengedni – a vakvezető kutya kivételével – tilos.

A nem a temetőből származó hulladékot a temető területén elhelyezni tilos.

A temetőben reklámot, hirdetést – a gyászjelentés kivételével – elhelyezni tilos.

A temetői munkák során (így különösen: rátemetés, exhumálás, áthelyezés) talált értékekről (ékszerek, nemesfémek, érmék, pénz stb.) a fenntartót haladéktalanul értesíteni kell. A fenntartó intézkedéséig a találónak a talált érték biztonságos őrzéséről gondoskodni kell.

A temetőbe gépkocsival, motorkerékpárral, kerékpárral behajtani és közlekedni tilos. Ez alól kivétel a temetkezési szolgáltató halottszállító gépjárműve, a mozgáskorlátozott, vagy az idős, beteg személyeket szállító gépjármű, továbbá az engedélyezett munkát végzők gépjárműve.

A temető területén 14 éven aluli gyermek csak felnőtt felügyelete mellett tartózkodhat. A gyermek által okozott károkért a gyermeket felügyelő felnőtt tartozik felelősséggel.

A ravatalozó, temetőkapu kulcsát a fenntartó megbízottja (gondok) adja ki és veszi vissza. A gondnok elérhetőségéről a polgármesteri hivatalban kaphat tájékoztatást.

Polgármesteri Hivatal elérhetősége:

Cím: 9121 Győrszemere, Fő u. 20.

Telefonszám: 06/96/551-056